Jens Christian Lund (S), 2010-03-15:
Som Venstres ordfører sagde, bemyndiger dette forslag ministeren til at udvide E45 fra Skærup til Vejle Nord med to spor til i alt seks spor samt etablere et parallelspor i begge retninger mellem tilslutningsanlæg 61 og tilslutningsanlægget for den nye motortrafikvej.
Jeg vil godt sige til ministeren, at jeg principielt synes, det er noget rod, at vi udvider eksisterende motorveje, medmindre det er absolut nødvendigt, for det giver en masse problemer for borgerne, når det sker.
Derfor er det altså vigtigt, hvis der skal laves motorvej, at vi laver den i den rigtige størrelse.
Nu ved jeg godt, at vi om lidt skal til at diskutere det for Fyns vedkommende, og der er det ikke muligt og heller ikke andre steder, men når det er muligt, bør vi sørge for enten at få en kollektiv løsning eller at få en parallelvej.
Jeg foreslår ministeren, at det er nødvendigt af sikkerhedsmæssige årsager at tage afstand til det nærmeste tilslutningsanlæg; ellers bliver det for kort.
Det er jo eksperterne, der siger, at sådan skal det være, og det tror vi helt klart på er rigtigt.
Vi erkender, at trafikintensiteten mellem Vejle Nord og Skærup er meget stor, og den bliver endnu større, når motorvejen fra Herning bliver sluttet til nord for Vejle Fjord.
Jeg skal nok lade være med at kommentere, hvad jeg synes om den beslutning; den har vi truffet, og den skal vi også nok bakke op om.
Men det er i hvert fald med til at øge intensiteten dramatisk. Området på og omkring Vejlefjordbroen har i årevis i lange perioder været sandet til.
Stigningen i antal køretøjer på denne strækning vil udvikle sig dramatisk.
Vi er tilfredse med, at Vejlefjordbroen får samme profil som Lillebæltsbroen, men vi er nok her enige med Venstres ordfører i, at ideen med at etablere en ny Vejlefjordbro – selv om analysen ikke er lavet endnu – umiddelbart ikke er en idé, som vi synes er verdens mest geniale idé.
Og derfor ser vi, hvis der bliver behov for mere motorvejstrafik i Østjylland, også hellere en parallel motorvej.
Vi er enige i ministerens forslag om forbedringer af ramperne; det er vigtigt, at modulvogntog også kan benytte dem alle, og at ramperne er dimensioneret til fremtidens trafik, så vi ikke skal til at lave nye ramper igen.
Vi er godt tilfredse med planerne for faunapassager og indhegning, og vi er tilfredse med, at de ikke generer de Natura 2000-områder, der er placeret i nærheden.
Vi er også tilfredse med, at Vejdirektoratet her har diskuteret og vurderet mulighederne for alternative udbygningsmuligheder, som bl.a. indeholdt vendbare spor.
Det er man ikke kommet frem til er muligt, men det ville jo være rart, om vi en gang imellem kunne lave nogle vendbare spor.
Jeg forstår ikke, at de dygtige mennesker i Vejdirektoratet ikke kan finde en løsning på det.
Vi er enige om, at der er en god intern rente her.
Vi er sikre på, at den her plan vil gavne både biltrafikanterne og erhvervslivet og ikke være alt for ødelæggende for miljøet.
Vi har noteret os ideen om det her med byggelinjer, hvor jeg igen vil sige til ministeren, at det selvfølgelig er rart for folk, at vi laver de her byggelinjer, så de har en sikkerhed også på sigt, men hvis den skal bygges, så byg den i den bredde, som den skal have, så vi ikke fremover skal til at udvide den igen og skabe problemer for fremtidens trafikanter.
Byg vejene ordentligt, når vi er i gang.
Så vil jeg gerne sige her, at vi er enige i den analyse, der er blevet lavet om den nord-syd-gående trafik, altså at det er vigtigt, at vi får den etableret; når analysen bliver færdig, skal vi se på det.
Men jeg vil også godt sige her, at vi mere er tilhængere af en parallel motorvej, så vi har ikke hermed givet tilsagn om en ekstra udvidelse af den østjyske motorvej fra Vejle Nord og nordpå.